Goeie én slegte nuus oor brandstofpryseArgieffoto ter illustrasie (Foto: Activ-Michoko, Pixabay) Die Automobiel Assosiasie (AA) het Woensdag in ŉ verklaring gesê die prys van petrol sal na verwagting in November effens daal hoewel dié van diesel en paraffien na verwagting nog verder sal styg. Die AA het kommentaar gelewer op die vroeë berekeninge deur die Sentrale Energiefonds. Volgens die AA het die wisselkoers begin Oktober swak presteer, maar sedertdien gestabiliseer. Die AA verwag die petrolprys sal met sowat 16c per liter daal terwyl die prys vir diesel en paraffien albei met sowat 30c per liter sal styg. Die organisasie sê hy het kennis geneem van die internasionale petroleumpryse wat beskeie afnames in die afgelope maand getoon het. Volgens die AA is dit rede tot optimisme. As die rand sy huidige trajek van relatiewe stabiliteit volhou, kan dit volgens die AA goeie nuus wees vir verbruikers in terme van die brandstofpryse oor die Kersseisoen. Die AA het wel gewaarsku dat verbruikers nie nou al die geskatte daling moet begin vier nie. “2018 was een van die stormagtigste jare in die geskiedenis vir Suid-Afrikaanse brandstofverbruikers en die ekonomie is steeds broos en ‘skrik’ maklik,” lui die verklaring.